## Odluka Ustavnog suda Republike Hrvatske broj:U-IIIA-2034/2005 od 25. travnja 2007.

### NN 52/2007 (23.5.2007.), Odluka Ustavnog suda Republike Hrvatske broj:U-IIIA-2034/2005 od 25. travnja 2007.

# USTAVNI SUD REPUBLIKE HRVATSKE

**1716**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu sutkinja Jasna Omejec, predsjed­nica Vijeća, te suci Marijan
Hranjski, Mario Kos, Ivan Mrkonjić, Emilija Rajić i Vice Vukojević, članovi
Vijeća, odlučujući o ustavnoj tužbi koju je podnijela G. P.-N. iz S. A. D., koju
zastupa T. S., odvjetnik u R., na sjednici održanoj 25. travnja 2007. godine,
jednoglasno je donio

## ODLUKU

I. Ustavna tužba se usvaja.
II. Općinski sud u Malom Lošinju dužan je donijeti odluku u predmetu koji se
vodi pred tim sudom pod brojem: P-302/98 u najkraćem mogućem roku, ali ne duljem
od šest (6) mjeseci, računajući od prvog idućeg dana nakon objave ove odluke u
»Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine« broj 99/99., 29/02. i 49/02. – pročišćeni tekst),
podnositeljici ustavne tužbe G. P.-N. iz S. A. D., 54 C. st., V. S. 11 580, N.
Y., određuje se primjerena naknada zbog povrede ustavnog prava iz članka 29.
stavka 1. Ustava Republike Hrvatske (»Narodne novine« broj 41/01. – pročišćeni
tekst) u iznosu od 8.200,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca od dana podnošenja zahtjeva podnositeljice
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositeljica je, na temelju članka 63. Ustavnog zakona o Ustavnom sudu
Republike Hrvatske (»Narodne novine« broj 99/99., 29/02. i 49/02. – pročišćeni
tekst, u daljnjem tekstu: Ustavni zakon), podnijela 9. svibnja 2005. ustavnu
tužbu radi duljine parničnog postupka, smatrajući da joj je povrijeđeno ustavno
pravo na donošenje sudske odluke u razumnom roku.

ČINJENICE VAŽNE ZA USTAVNOSUDSKI POSTUPAK

2. Parnični postupak pokrenut je 7. prosinca 1998. pred Općinskim sudom u Malom
Lošinju tužbom podnositeljice, kao jedne od tužitelja, protiv G. P. iz M. L.,
radi ispražnjenja, predaje u posjed nekretnine i isplate.
U postupku su poduzete sljedeće radnje, relevantne za odlučivanje o pravima i
obvezama podnositeljice:
– podneskom od 11. siječnja 1999. tužitelji su predložili zakazivanje ročišta;
– ročište zakazano za 22. ožujka 1999. odgođeno je zbog nedolaska tužitelja;
– na ročištu održanom 10. lipnja 1999. tužena je predala pismeni odgovor na
tužbu, te je sud odredio provođenje dokaza saslušanjem stranaka i predloženog
svjedoka;
– na ročištu održanom 12. srpnja 1999. sud je saslušao svjedoka i
podnositeljicu, te je odredio pribaviti podatke od Porezne uprave;
– na ročištu održanom 6. listopada 1999. sud je odredio saslušanje tužene;
– na ročištu održanom 22. studenoga 1999. tužena – protutužiteljica sudu je
predala protutužbu, te je sud tuženu – protutužiteljicu obvezao na dostavu
dokumentacije na koju se u protutužbi poziva;
– podnescima od 13. ožujka 2000., 6. kolovoza 2000. i 16. ožujka 2001. tužitelji
– protutuženici su sudu predložili zakazivanje ročišta za glavnu raspravu;
– na ročištu održanom 10. veljače 2003. sud je odredio da će se u pogledu dijela
tužbenog zahtjeva (predaje u posjed) donijeti djelomična presuda;
– podneskom od 14. rujna 2004. tužitelji – protutuženici su požurili donošenje
djelomične presude;
– djelomičnu presudu sud je donio 2. ožujka 2005.;
– rješenjem od 10. ožujka 2005. sud je odredio provođenje očevida na licu mjesta
uz sudjelovanje vještaka građevinske struke;
– očevid na licu mjesta održan je 24. ožujka 2005.;
– protiv djelomične presude stranke su 31. ožujka 2005. izjavile žalbu, a
odgovor na žalbu tužene – protutužiteljice, tužitelji – protutuženici dostavili
su sudu 22. travnja 2005.;
– pismeni nalaz i mišljenje vještak je sudu dostavio 24. svibnja 2005.;
– odlukom broj: Gž-4194/05 od 21. ožujka 2007., Županijski sud u Rijeci ukinuo
je u cijelosti prvostupanjsku djelomičnu presudu, te je predmet vratio sudu
prvog stupnja na ponovno suđenje;
– na dan donošenja odluke Suda u predmetu nije bilo zakazano ročište za glavnu
raspravu.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike
Hrvatske i odredbama članka 63. Ustavnog zakona.

*Ustavna tužba je osnovana.*
4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Parnični postupak pokrenut je 7. prosinca 1998. pred Općinskim sudom u Malom
Lošinju.
Ustavna tužba podnijeta je 9. svibnja 2005., a do tog dana postupak nije
pravomoćno okončan pa Ustavni sud utvrđuje da je do dana podnošenja ustavne
tužbe postupak trajao šest (6) godina, pet (5) mjeseci i jedan (1) dan.

4.2. POSTUPANJE NADLEŽNOG SUDA

U pravno relevantnom razdoblju postupak se vodio pred Općinskim sudom u Malom
Lošinju koji je od radnji, relevantnih za odlučivanje o pravima i obvezama
podnositeljice, održao više ročišta, odredio je i proveo dokaz saslušanjem
svjedoka i podnositeljice, zatim je proveo očevid na licu mjesta, te je donio
djelomičnu presudu.
Nakon podnošenja ustavne tužbe, sud je zaprimio pismeni nalaz i mišljenje
vještaka, te je predmet u povodu žalbi stranaka dostavio Županijskom sudu u
Rijeci na odlučivanje koji je prvostupanjsku djelomičnu presudu ukinuo i predmet
vratio sudu prvog stupnja na ponovno suđenje.

4.3. PONAŠANJE PODNOSITELJICE USTAVNE TUŽBE(TUŽITELJICE – PROTUTUŽENE U
PARNIČNOM POSTUPKU)

Ustavni sud ocjenjuje da je podnositeljica ustavne tužbe, kao jedna od tužitelja
– protutuženika u parničnom postupku, manjim dijelom pridonijela duljini
postupka. Naime, iako uredno pozvani, tužitelji nisu pristupili na ročište
zakazano za 22. ožujka 1999., zbog čega je sud glavnu raspravu odgodio.
Doprinos podnositeljice duljini postupka Sud je uzeo u obzir prilikom
određivanja primjerene naknade zbog povrede prava podnositeljice na suđenje u
razumnom roku.

4.4. SLOŽENOST SUDSKOG PREDMETA

Ustavni sud utvrđuje da se u konkretnom slučaju ne radi o složenoj pravnoj
stvari.

OCJENA USTAVNOG SUDA

5. Ustavni sud utvrđuje da se postupak u ovom predmetu, u pravno relevantnom
razdoblju, vodio pred sudom prvog stupnja u razdoblju dužem od šest (6) godina,
što, u pravnoj stvari koja nije složene pravne naravi, ne udovoljava zahtjevu
suđenja u razumnom roku.
Navedeno imajući u vidu neaktivnost suda prvog stupnja i to u razdoblju od 22.
studenoga 1999. do 10. veljače 2003., te od 10. veljače 2003. do 2. ožujka 2005.
godine.
Slijedom navedenog, a imajući u vidu ukupno trajanje postupka, neaktivnost suda
prvog stupnja, Ustavni sud je utvrdio da je dugim trajanjem i neučinkovitim
provođenjem parničnog postupka, u kojemu nije donesena pravomoćna odluka suda,
podnositeljici povrijeđeno ustavno pravo da zakonom ustanovljeni neovisni i
nepristrani sud u razumnom roku odluči o njezinim pravima i obvezama, koje je
zajamčeno člankom 29. stavkom 1. Ustava Republike Hrvatske.
6. Imajući u vidu sve navedene činjenice i okolnosti, u smislu odredbe članka
63. stavka 2. Ustavnog zakona, donesena je odluka kao pod točkama I. i II.
izreke ove odluke.
7. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade, zbog povrede ustavnog prava iz članka 29. stavka 1. Ustava,
Ustavni sud utvrđuje uzimajući u obzir okolnosti svakog pojedinog slučaja, uz
istodobno uvažavanje ukupnih gospodarskih i socijalnih prilika u Republici
Hrvatskoj, vrstu postupka, ali i doprinos podnositeljice duljini postupka.
8. Odluka o objavi (točka V. izreke) temelji se na odredbi članka 29. Ustavnog
zakona.
9. Predsjednik Općinskog suda u Malom Lošinju dužan je dostaviti Ustavnom sudu
pisanu obavijest o datumima donošenja i otpreme odluke u roku od osam (8) dana
od dana njene otpreme, a najkasnije osam (8) dana od isteka roka određenog u
točki II. izreke ove odluke. Ovaj nalog temelji se na članku 31. stavcima 4. i
5. Ustavnog zakona.

Broj: U-IIIA-2034/2005
Zagreb, 25. travnja 2007.

USTAVNI SUD REPUBLIKE HRVATSKE
Predsjednica Vijeća
**dr. sc. Jasna Omejec**, v. r.

Odluka, NN 52/2007-1716
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)